SKRIFTLIG FORESPØRGSEL E-1294/02

af Marjo Matikainen-Kallström (PPE-DE) til Kommissionen

(8. maj 2002)

Om: Oversættelse af EN-standarder

De europæiske EN-standarder offentliggøres på tre sprog: engelsk, tysk og fransk. Siden 1987 er EN-standarderne også blevet oversat til EU's øvrige officielle sprog.

Kommissionen har dog meddelt, at den fra 2003 ikke længere vil betale udgifterne til oversættelse af de standarder, som er knyttet til direktiverne. Den beskrevne situation placerer helt klart de små lande ringere, idet de tvinges til at finansiere oversættelsen af standarderne på nationalt grundlag. F.eks. skal der snart oversættes adskillige standarder i forbindelse med bygningsprodukter, som bl.a. de små og mellemstore virksomheder og endog forbrugerne kan komme til at benytte.

Da Kommissionen afholder udgifterne til oversættelsen af direktiverne til samtlige sprog, ville det være logisk, om den også godtgjorde udgifterne til de standarder, som ledsager direktiverne. Hvad agter Kommissionen at gøre for at afhjælpe dette misforhold?

Svar afgivet på Kommissionens vegne af Erkki Liikanen

(10. juni 2002)

Standardisering er en frivillig proces, hvor de berørte parter når til enighed om europæiske standarder i de uafhængige organer CEN, Cenelec og ETSI. CEN og Cenelec har besluttet at udarbejde standarderne på tre sprog (engelsk, fransk og tysk), som er deres arbejdssprog. Visse standarder (kaldet harmoniserede standarder) er et vigtigt, men ikke det eneste redskab til at efterkomme fællesskabsdirektiver.

Det bør bemærkes, at de omkostninger, der er forbundet med oversættelse til disse tre sprog, afholdes af de berørte nationale standardiseringsorganer (Afnor, DIN og BSI), og at Kommissionen ikke yder noget som helst bidrag til finansieringen af disse oversættelser.

Siden 1986 har Kommissionen besluttet at yde et bidrag til finansieringen af oversættelserne til de øvrige EU-sprog for at sætte skub i de nationale standardiseringsorganers gennemførelse af standarderne og i sidste ende at lette gennemførelsen af de berørte direktiver. Der er således tydeligvis tale om en fordel for de små lande i forbindelse med gennemførelsen af det indre marked, herunder når det gælder byggevarer, som det ærede medlem benytter som eksempel.

Kommissionen er klar over, at bevillingerne til standardisering er blevet beskåret markant de senere år, og agter derfor at koncentrere sin finansielle støtte om prioriterede aktioner, jf. Parlamentets og Rådets beslutninger fra 1999. Den bør desuden tage højde for eller forudse udvidelsens virkninger for bevillingerne til standardisering på grund af den sandsynlige udvidelse med mere end ti nye medlemsstater. Kommissionen har derfor fremsat forslag om at indstille betalingen af disse oversættelser i 2003.

Endelig skal det bemærkes, at oversættelsen af europæiske standarder ikke kan sammenlignes med oversættelsen af direktiver, da det i princippet er frivilligt, om man vil anvende standarderne, mens direktiver er bindende.

Kommissionen har dog erklæret sig villig til at undersøge enhver løsning, som CEN eller Cenelec måtte foreslå for de kommende år inden for de disponible budgetmidler. For at styre udgifterne kunne det være en løsning fra 2003 at fastsætte en årlig bevillingsramme, inden for hvilken de nationale standardiseringsorganer skal opstille deres prioriteringer, for så vidt angår oversættelse af europæiske standarder.